UPDATE: Direcția de Sănătate Publică contrazice Apa Nova: Clor peste limitele stabilite de lege, recomandă locuitorilor să nu folosească apa pentru băut, prepararea hranei sau în igiena personală

Direcția pentru Sănătate Publică a Bucureștiului (DSP) recomandă locuitorilor Capitalei să nu utilizeze apa de la robinet pentru băut, igiena personală sau gătit după ce rezultatele preliminare ale testelor au demonstrat valori ale concentrației de clor peste limitele legale, potrivit unui comunicat al instituției făcut public miercuri seară. DSP arată că ”rezultatele partiale nu reprezinta un motiv de ingrijorare a populatiei privind posibilele efecte ale consumului de apa din reteaua publica de distributie”, dar recomandă utilizarea apei îmbuteliate. Rezultatele DSP contrazic comunicatul oficial al companiei de apă Apa Nova, care susținuse miercuri după-amiază că apa conține clor în limitele legale.

UPDATE: Apa Nova a revenit cu precizări, acuzând Administrația Națională Apele Române că nu a informat în legătură cu poluarea cu amoniu pe râul Argeș.

Comunicatul Apa Nova:

„Administrația Națională Apele Române, autoritatea care asigură la nivel național administrarea apelor de suprafață și care furnizează apa brută pentru tratarea în scopul potabilizării pentru Apa Nova, nu a făcut nicio informare cu privire la poluarea cu amoniu pe râul Argeș. Din preocuparea continuă a companiei pentru calitatea serviciilor oferite, Apa Nova a informat cu o zi înainte, proactiv, administrația Apele Române în legătură cu această situație.

În mod simultan, producătorul și furnizorul de apă potabilă pentru municipiul București a monitorizat continuu parametrii de calitate a apei potabile și a întreprins toate măsurile tehnice necesare pentru a menține în limite parametrii apei potabile“.

Problema a fost remarcată miercuri dimineață de cetățeni din sectoarele 5 și 6 ale Bucureștiului. În cursul zilei de miercuri a devenit viral un mesaj pe WhatsApp care susținea că ”Apa Nova a informat ca, in urma unui incident (nu a mentionat de ce tip, chimic sau biologic) au fost nevoiti sa foloseasca cea mai mare cantitate de clor permisa de lege si m-a sfatuit SA NU DAM COPIILOR APA DE LA ROBINET si sa nu gatim cu ea in urmatoarele 48 de ore!”.

Nota redacției: G4Media.ro a susținut într-o primă versiune a acestui articol că este vorba despre un mesaj fals, dată fiind dezmințirea venită de la compania Apa Nova. Am rectificat articolul după ce mai mulți cititori ne-au semnalat că problema există, iar DSP a publicat rezultatele preliminare ale analizelor. Ne cerem scuze pentru eroarea de documentare.

Comunicatul integral al Direcției pentru Sănătate Publică:

Avertizare privind calitatea apei potabile in Capitala

Distribuitorul de apa potabila pentru Bucuresti a utilizat pentru tratarea apei o cantitate mare de clor, necesara in conditiile in care in cursul zilei de 29 ianuarie 2019 s-a produs o poluare cu amoniu pe raul Arges, in urma topirii masive de zapada.

Ca urmare a acestui fapt, in cursul zilei de 30 ianuarie 2019, au fost primite la Directia de Sanatate Publica a Municipiului Bucuresti( DSPMB) mai multe sesizari privind calitatea apei potabile de la locuitorii din sectoarele 5 si 6 din Capitala. In urma sesizarilor, personalul de specialitate DSPMB a recoltat mai multe probe din reteaua de apa potabila in cele doua sectoare.

Rezultatele preliminare ale probelor de laborator au relevat faptul ca, in toate cele 5 puncte de recoltare, valorile determinate pentru clorul liber rezidual și clorul total nu corespund limitelor stabilite de legislația în vigoare.

Conform specialistilor INSP in domeniul apei potabile, rezultatele partiale nu reprezinta un motiv de ingrijorare a populatiei privind posibilele efecte ale consumului de apa din reteaua publica de distributie. Conform ghidurilor Organizatiei Mondiale a Sanatatii, a fost dovedit faptul ca in cazul consumului de apa hiperclorinata, masura aplicata in acest moment de operatorul de apa, nu exista riscul de aparitie a unor efecte acute sau cronice asupra sanatatii. Aceeasi sursa informeaza ca valoarea crescuta cu peste 0,5 mg la litru a clorului determina doar aparitia disconfortului organoleptic, adica percepere gust modificat si miros si nu exista alte efecte pe termen lung.

Cu toate acestea, pana la obtinerea rezultatelor finale ale probelor prelevate, specialistii recomanda locuitorilor Capitalei ca apa din reteaua publica sa nu fie folosita pentru baut, prepararea hranei sau în igiena personală. Acestia recomanda utilizarea apei îmbuteliate, apă potabilă din surse (foraje) autorizate sanitar sau fântâni publice la care este afișată înscrierea ,,apa este bună de băut.

De asemenea, menționăm că DSPMB analizează zilnic probe de apă din rețeaua publică sau de la stațiile de tratare pentru parametrii microbiologici, dezinfectantul rezidual (clor rezidual liber) și clorul total. Din cele 10 probe de apă prelevate in data de 30 ianuarie 2019 din punctele fixe de recoltă din sectorul 3 București, 9 dintre ele au fost conforme pentru clorul rezidual liber, iar una dintre ele a prezentat clor rezidual sub limita de detecție. Parametrii microbiologici sunt în lucru, rezultatele fiind finalizate in 48 de ore de la recoltare.

Conținutul integral al mesajului devenit viral pe WhatsApp: ”Apa Nova a informat ca, in urma unui incident (nu a mentionat de ce tip, chimic sau biologic) au fost nevoiti sa foloseasca cea mai mare cantitate de clor permisa de lege si m-a sfatuit SA NU DAM COPIILOR APA DE LA ROBINET si sa nu gatim cu ea in urmatoarele 48 de ore! „Avertizarea este valabila pentru tot Bucurestiul asa ca puteti sa ii informati si pe cei apropiati si pe cei mai putin apropiati.

https://www.apanovabucuresti.ro/en/news/informare-30-ianuarie-2019/”.

Comunicatul oficial al Apa Nova:

”Ca urmare a topirii bruște a depunerilor de gheață și zăpadă, cu efect de spălare a suprafețelor atinse, s-a produs o încărcare mai mare a râurilor Argeș și Dâmbovița. Deprecierea temporară a calității apei râurilor a fost compensată prin măsuri de tratare. Niciun parametru de calitate al apei potabile produse nu a depășit limita legală.

În plus, pe lângă monitorizarea online (continuă 24h/24) în puncte strategice ale sistemului de alimentare cu apă potabilă, se efectuează zilnic analize de probe prelevate din rețea. Rezultatele nu indică depășiri ale valorilor parametrilor de calitate a apei potabile. Ultimele analize au fost efectuate astăzi, 30 ianuarie 2019.

Efectul mirosului de clor rezidual resimțit de consumatori este în scădere încă din data de 29.01.2019 și va dispărea în după amiaza zilei de astăzi”.

Foto: Stație de epurare Apa Nova